PUISI
Angkara Rokok dan Kopi Gara-gara kuteguk kopi rokok pula kemas di jari disedut duanya bak berhujung tiada, mataku melirik sendu akan gelap malam nan gelita seraya memikir percaturan esok serta longgokan beban berondok. Gara-gara kuteguk kopi dan rokok masih di jari malam terasa jenjang kuhitung bebiri infiniti dari kepulan dihembus teliti memujuk benak ‘tuk bersenggang sebelum bertarung di bendang. Malah cuma menguap malar tapi mata terbeliak segar waras dan sedar angkara rokok dan kopi. Adie Abd Gani Kuching, Sarawak Ibu (Mengingati arwah bonda, Rakiah Haji Ahmad) Engkaulah wanita paling agung untukku sekalipun aku mandikan ibu dengan air mawar dan kesturi jasamu ibu tidak akan terbalas walau kuselimutmu ibu dengan kain kapas. Kata ibu aku lahir di Miri sebuah kampung bernama Pujut sunyi dan sepi. Ibu berlari dan berlari bermesra dengan bumi mencari pucuk ubi dan ibu diasuh bertanam padi menumbuk padi. Hari-hari berlalu kusedari kita di bawah koloni hari-hari yang pilu menjadi aku cemburu aku jadi lebih berani aku mula mengaji aku pantas mengenal ayat-ayat suci. Muhamad Bohari Sandiwara di Lakon Layar Tidak terhitung hari-hari yang berlalu pada kesekian lamanya kita memintal kasih yang tidak terlerai dengan kata-kata. Pada setiap waktu berlalu yang pernah kita depani bersama adalah detik-detik indah yang tidak terucapkan yang sering hadir melewati imajinasi di persada angan kepuraan. Di segenap masa silam kita ada lambaian kenangan yang kesekian lama meruntun hati kerana ia menggusarkan ingatan tentang indahnya sesimpul ikatan bernama cinta yang tidak terungkai oleh keinginan hasratku. Masih tidak pasti adakah kita telah membibitkan benih-benih kasih lalu memekar bunga cinta? Sehingga detik ini pun, kita masih keliru mencari jawapan yang masih di awangan gundah serta sering diuji dengan kekalutan! Aku masih juga menelan ego, dan kau pula menayang lakonan di layar sikapmu. Saban hari kau ceritakan kisah sandiwaramu menari di pentas kepuraan itu lantas aku jadi jemu dan ralat sehingga gagal mentafsir plot-plot ceritamu yg penuh metafora itu. Izinkan aku noktahkan di adan akhir ini kisah sadis antara kita, agar aku mampu mengukir senyum di bibir damai. Dan, kulepaskan kau terbang bersama anganmu, mengheret egomu, mengepak sayap sinismu dan menyanggah bilah-bilah nostalgia yang berceracah di sepanjang lajur kenangan kita. Mohd Noor Asa’a 11022023 Simunjan, Sarawak 
See author's posts
